Diari Oficial de la Generalitat Valenciana


Sumari del DOGV 3750, del 16-05-2000 (2000/3770)

ORDRE de 17 d'abril de 2000, de la Conselleria de Medi Ambient, per la qual s'estableix el règim de subvencions a la minimització i valorització in situ de residus, per a l'exercici 2000.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3750

Data del DOGV
:   16-05-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/3770


Data del document
:   17-04-2000

Organisme emissor
:   Conselleria de Medi Ambient

Tipus de document
:   Ordre

Descriptors 

:   * suport econòmic
    * empresa
    * eliminació de residus
    * ajuda a les empreses

ORDRE de 17 d'abril de 2000, de la Conselleria de Medi Ambient, per la qual s'estableix el règim de subvencions a la minimització i valorització in situ de residus, per a l'exercici 2000. [2000/X3770]
  
La Directiva 91/156/CEE, de 18 de març de 1991, per la qual es modifica la Directiva 75/442/CEE relativa als residus, recull la necessitat d'adoptar mesures encaminades a limitar la producció de residus, en particular promovent les tecnologies netes, així com la desitjable reutilització dels residus com a matèries primeres. Així mateix, significa l'assumpció per la Unió Europea de la moderna concepció de la política de residus, consistent a abandonar la classificació en dues úniques modalitats (general i perillosos) i establir una norma comuna per a tots.
  
La Llei 10/1998, de 21 d'abril, de Residus, pretén l'adequació al dret intern d'aquesta concepció quant als residus, així com contribuir també a la protecció del medi ambient coordinant la política de residus amb les polítiques econòmica, industrial i territorial, a fi d'incentivar la reducció dels residus en origen.
  
D'acord amb els principis de la normativa mencionada, els tres eixos bàsics de l'estratègia adoptada per aquesta Conselleria, per a l'exercici de les seues competències en matèria de residus i a fi de garantir una gestió d'aquests mediambientalment adequada, són els següents:
  
- Prevenir la formació de residus i de la nocivitat d'aquests, amb accions de minimització a través de la implantació de tecnologies netes i la utilització de productes menys contaminants.
  
- Valoritzar al màxim aquells residus la producció dels quals no puga evitar-se.
  
- Destinar a eliminació només els residus no valoritzables.
  
Aquestes accions tenen, per l'ordre establit, el caràcter de prioritàries en la política mediambiental de la Conselleria de Medi Ambient, i així apareix en el Pla Integral de Residus de la Comunitat Valenciana, com a mesures indispensables per a resoldre el problema dels residus, però també com una oportunitat empresarial per a reduir els costos productius i aconseguir altres millores induïdes, i coma conseqüència augmentar la competitivitat.
  
D'acord amb l'esmentat ordre de prioritat, aquesta convocatòria pretén subvencionar les accions de prevenció en la formació i nocivitat de residus, i, com a conseqüència d'això, minimitzar la producció o la perillositat d'aquests, així com fomentar la valorització en el mateix procés productiu dels residus generats. La posada en pràctica d'aquestes accions té com a agents principals les empreses públiques i privades, en qualitat de productores de residus, els quals han d'aplicar les tecnologies i les tècniques adequades als processos i als productes per a evitar o disminuir la generació de residus, i als consumidors com a demandants de productes elaborats amb tècniques respectuoses amb el medi ambient.
  
En aquest sentit, s'entén per minimització el resultat de l'adopció de mesures de prevenció d'ordre organitzatiu i operatiu destinades a evitar la generació de residus o a aconseguir-ne la reducció o la de la quantitat de substàncies perilloses o contaminants presents en ells. Així mateix, es considera valorització in situ dels residus l'aprofitament dels recursos continguts en els residus en la mateixa activitat que els va generar.
  
El foment, des de la Conselleria de Medi Ambient, de programes de prevenció o minimització destinats a reduir la generació de residus i contaminants generats en el sector productiu de la Comunitat Valenciana, integrat predominantment per petites i mitjanes empreses, així com el foment de la valorització dels residus generats, implica necessàriament la creació de mecanismes àgils i tècnicament eficaços que posats al servei de les empreses les estimulen per a aplicar programes de minimització i valorització en els seus processos productius.
  
La Conselleria de Medi Ambient té atribuïdes les competències en matèria de medi ambient, corresponent a la Direcció General d'Educació i Qualitat Ambiental, entre altres funcions, la gestió de subvencions per a la millora ambiental.
  
Per tot això, a proposta de la Direcció General d'Educació i Qualitat Ambiental, i fent ús de les atribucions que em confereix l'article 35 de la Llei 5/1983, de Govern Valencià, així com l'article 47.3 de la Llei d'Hisenda Pública de la Generalitat Valenciana aprovada per decret legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar per a l'exercici 2000 la concessió de subvencions a la minimització i valorització in situ de residus en la mateixa activitat que els ha generat, per les petites i mitjanes empreses del sector industrial i del sector serveis de la Comunitat Valenciana.
  
Segon
  
Aprovar les bases per les quals es regirà la present convocatòria i que figuren com a annex a aquesta ordre.
  
Tercer
  
L'import global màxim de les ajudes regulades per la present ordre ascendeix a 066.783.649 pessetes (1.547.009,65 euros), les quals es concediran a càrrec de l'aplicació pressupostària 14.37.467.84.2, línia de codi comptable 2640, dels pressupostos de la Generalitat Valenciana per a 2000.
  
En cas d'increment de l'import global màxim destinat a aquestes ajudes, es publicarà en el Diari Oficial de la Generalitat Valenciana la quantia de l'increment i el total final disponible per al present exercici pressupostari.
  
Quart
  
El termini de presentació de sol·licituds per a la present convocatòria serà d'un mes a partir de l'entrada en vigor de l'ordre.
  
Cinqué
  
En tot allò no regulat en aquesta ordre, se seguirà el que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general d'Educació i Qualitat Ambiental per a dictar les disposicions necessàries per al desplegament i execució d'aquesta ordre.
  
Segona
  
La present ordre entrarà en vigor l'endemà d'haver sigut publicada en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, s'hi podrà interposar un recurs contenciós administratiu en el termini de dos mesos, a comptar de l'endemà d'haver sigut publicada, davant la sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això, sense perjudici de la interposició d'un recurs potestatiu de reposició davant l'autoritat que dicta l'acte, en el termini d'un mes des del següent al de la publicació, d'acord amb el que es disposa en els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 17 d'abril de 2000
  
El conseller de Medi Ambient,
  
FERNANDO MODREGO CABALLERO
  
Annex
  
Bases per les quals es regula la convocatòria de subvencions per a la minimització i valorització in situ de residus generats en el mateix procés productiu.
  
1. Beneficiaris
  
Podran ser beneficiaris d'aquestes subvencions les petites i mitjanes empreses que desenvolupen, en un o diversos centres, una activitat industrial o de serveis.
  
A l'efecte de la present ordre es consideraran petites i mitjanes empreses (PIME), segons la Recomanació de la Comissió Europea (DOCE núm. L 107/4, de 30 d'abril de 1996), les unitats econòmiques amb personalitat física o jurídica que reunisquen els següents requisits:
  
- Que donen ocupació a menys de 250 treballadors.
  
- Que tinguen un volum anual no superior a 40 milions d'euros (5.939.462.163 PTA.), o bé un balanç general no superior a 27 milions d'euros (4.364.170.899 PTA.).
  
- Que complisquen el criteri d'independència, entenent per empreses independents aquelles en què el 25% o més del capital o dels drets de vot no pertanya a cap altra empresa, o conjuntament a diverses empreses que no responguen a la definició de PIME. Aquest llindar podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquests no exercisquen, individualment o conjunta, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a cap altra empresa o conjuntament a diverses empreses que no responen a la definició de PIME.
  
S'entendrà per activitat industrial la recollida en les seccions C i D de la classificació d'activitats econòmiques en la Unió Europea (codis NACE, Reglament (CEE) núm. 3037/90 del Consell, de 9 d'octubre de 1990, relatiu a la nomenclatura estadística d'activitats econòmiques de la Comunitat Europea - DOCE núm. L 293, de 24 d'octubre de 1993).
  
2. Objecte
  
Únicament podran ser objecte de subvenció les actuacions i/o inversions recollides en la base 3 en matèria de minimització i valorització in situ de residus generats en el mateix procés productiu per les petites i mitjanes empreses en el centre o centres radicats a la Comunitat Valenciana.
  
A l'efecte d'aquesta ordre s'entendrà per:
  
- minimització: el resultat d'aplicar un conjunt de mesures de prevenció destinades a evitar en origen la generació de residus o a aconseguir-ne en origen la reducció, o la de la quantitat de substàncies perilloses o contaminants presents en aquests.
  
- valorització in situ: l'aprofitament dels recursos continguts en els residus en la mateixa activitat que els ha generat, sense que es produïsca transferència de titularitat.
  
No seran objecte de subvenció les actuacions relatives a emissions a l'atmosfera, tractament i depuració d'aigües, millora del medi ambient industrial o prevenció de riscos laborals, ni les de gestió de residus sòlids i aigües residuals generats per tercers, de qualsevol naturalesa o procedència.
  
3. Actuacions subvencionables
  
Es podran concedir ajudes per a qualsevol de les actuacions recollides a continuació realitzades des de l'1 de gener de 2000.
  
Les actuacions per a les quals se sol·licita subvenció hauran d'estar finalitzades el 15 d'octubre de 2000.
  
3.1. Redacció de plans de minimització de residus perillosos: podran ser presentats pels productors de residus perillosos obligats d'acord amb la disposició addicional segona del Reial Decret 952/1997, de 20 de juny, pel qual es modifica el Reglament per a l'Execució de la Llei 20/1986, de 14 de maig, aprovat pel Reial Decret 833/1988, de 20 de juliol.
  
3.2. Redacció de plans empresarials de prevenció: podran ser presentats per les empreses obligades per la Llei 11/1997, de 24 d'abril, d'Envasos i Residus d'Envasos i el seu reglament de desplegament i execució aprovat pel Reial Decret 782/1998, de 30 d'abril, i hauran d'incloure els objectius de prevenció quantificats, les mesures previstes per a assolir-los i els mecanismes de control per a comprovar-ne el compliment, amb referència als indicadors previstos en l'esmentat reglament.
  
3.3. Execució d'inversió en tecnologies netes: inversions en tecnologies netes i millores tècniques disponibles per a evitar o, quan no siga possible, reduir la generació de residus o de la quantitat de substàncies perilloses o contaminants presents en aquests, així com per a la valorització in situ dels residus.
  
4. Quantia màxima de les subvencions
  
4.1. Percentatges màxims de subvenció segons l'actuació projectada:
  
- Per a la realització de plans de minimització de residus perillosos i plans empresarials de prevenció: fins al 50% dels costos subvencionables.
  
- Per a les inversions en tecnologies netes: fins al 25% dels costos subvencionables.
  
4.2. En qualsevol cas, els percentatges màxims que s'apliquen respectaran els límits màxims que aprove la Comissió Europea per a les Regions NUTS II de la Comunitat Valenciana en el nou mapa de zones assistides per a Espanya, per la qual cosa, en el supòsit que aquests límits màxims siguen inferiors als percentatges indicats en el paràgraf anterior, s'aplicaran els límits màxims que aprove la Comissió Europea.
  
En el supòsit que els límits que finalment aprove la Comissió Europea siguen superiors als recollits en el paràgraf anterior, podran incrementar-se els percentatges d'ajuda previstos fins als màxims autoritzats en funció de l'import total de sol·licituds estimades respectant el límit del crèdit pressupostari disponible.
  
4.3. En el cas que els sol·licitants hagen percebut, o tinguen reconegudes, d'altres administracions públiques, o d'altres ens públics, alguna altra subvenció pel mateix concepte, l'import total de les ajudes acumulades no podrà superar el límit màxim més elevat autoritzat per la Comissió Europea per a cada cas. Aquesta circumstància podrà donar lloc a la modificació de la resolució de concessió.
  
5. Costos subvencionables
  
a) Redacció de plans de minimització de residus i plans empresarials de prevenció: despeses d'assessorament, consultoria, enginyeria i contractació de serveis externs per a l'elaboració del pla.
  
b) Execució d'inversions en tecnologies netes de minimització o valorització in situ: import d'adquisició de maquinària i equips, accessoris i instal·lació necessària per a la posada en funcionament (connexions de servei d'energia elèctrica, gas, aigua i altres fluids, si és el cas).
  
6. Costos i inversions no subvencionables
  
a) L'IVA satisfet per l'adquisició de béns o serveis facturats i en general qualsevol impost pagat pel beneficiari.
  
b) Despeses financeres.
  
c) Adquisició de terrenys, construcció d'edificis i naus industrials i obra civil .
  
d) Despeses en estudis i anàlisis previs per a dur a terme les inversions o comprovar-ne el funcionament una vegada realitzades.
  
e) Adquisició d'equips de transport.
  
f) Despeses en concepte de material fungible, material consumible d'informàtica, telèfon, fax, aigua i llum.
  
g) Despeses que no estiguen definides o que no tinguen com a finalitat l'objecte de la subvenció, així com les no imputables directament als projectes.
  
7. Sol·licituds i documentació
  
7.1. Les sol·licituds es formalitzaran en una instància degudament emplenada, segons el model que s'adjunta a la present ordre, acompanyades de la documentació indicada en l'apartat 7.4, i seran dirigides a la directora general d'Educació i Qualitat Ambiental. Les sol·licituds hauran d'indicar les actuacions a desenvolupar i el pressupost.
  
7.2. Les persones interessades podran presentar les sol·licituds al Registre General de la Conselleria de Medi Ambient, al carrer de Francesc Cubells, número 7, de València, així com als serveis territorials d'aquesta Conselleria a Alacant (carrer de Churruca, 29), Castelló de la Plana (avinguda dels Germans Bou, 47) i València (carrer de Gregori Gea, 27), o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
7.3. L'admissió a tràmit d'una sol·licitud de subvenció no generarà cap compromís de concessió.
  
7.4. Les sol·licituds hauran d'anar acompanyades de la següent documentació:
  
7.4.1. La que acredite la personalitat del sol·licitant:
  
- Empreses individuals: fotocòpia del número d'identificació fiscal (NIF) o document nacional d'identitat.
  
- Societats civils o comunitats de béns:
  
- Fotocòpia del NIF de tots els socis/comuners.
  
- Fotocòpia de la targeta d'identificació fiscal (CIF).
  
- Còpia compulsada de l'escriptura de constitució i modificació, si és el cas.
  
- Autorització original de la resta dels socis/comuners diferents del que presenta la sol·licitud.
  
- Societats mercantils:
  
- Fotocòpia de la targeta d'identificació fiscal (CIF).
  
- Fotocòpia del NIF del representant que firma la sol·licitud.
  
- Còpia compulsada de l'escriptura de constitució o modificació, si és el cas, i dels estatuts vigents registrats.
  
- Còpia compulsada del poder actual i inscrit en el registre mercantil del representant legal que presenta la sol·licitud.
  
- En cas que la societat no estiga inscrita, certificat original o còpia compulsada de la sol·licitud d'inscripció davant el registre mercantil.
  
7.4.2. Memòria descriptiva de l'actuació per a la qual se sol·licita la subvenció, acompanyada del corresponent pressupost, convenientment desglossat per partides de despeses subvencionables tal com es defineixen en la base 5 d'aquest annex.
  
En particular, per a la redacció de plans de minimització de residus perillosos i plans empresarials de prevenció, la memòria descriptiva ha de recollir com a mínim els següents aspectes:
  
- Cronograma de les diferents tasques a realitzar.
  
- Assignació de responsabilitats de cada un dels membres de l'equip humà participant en l'actuació.
  
- Relació de mitjans materials necessaris per a la realització de les diferents tasques.
  
Per a la realització d'inversions en tecnologies netes, la memòria descriptiva ha de recollir com a mínim els següents aspectes:
  
- Descripció exhaustiva de les característiques tècniques dels equips i instal·lacions necessaris.
  
- Pressupost detallat per partides de despeses subvencionables.
  
- Calendari de subministrament i muntatge dels equips i instal·lacions.
  
7.4.3. Declaració subscrita pel representant legal de la voluntat de recollir el compliment de tots els requisits normatius sobre el medi ambient i el compromís destinat a la millora contínua i raonable de la seua actuació mediambiental.
  
7.4.4. Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model 27527).
  
7.4.5. Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent (model 27445).
  
7.4.6. Declaració jurada o certificat del representant legal de l'empresa acreditatiu de ser una PIME.
  
7.4.7. Còpia compulsada de la llicència d'activitat, de la inscripció en el registre d'establiments industrials i, si és el cas, de l'autorització com a productor de residus perillosos o inscripció en el registre de petits productors de residus perillosos.
  
7.4.8. Còpia compulsada de l'última declaració de l'impost de societats o de la declaració resum anual de l'IVA.
  
7.4.9. Còpia compulsada de l'últim TC2.
  
Amb caràcter general, no serà necessari aportar la documentació administrativa relacionada en l'apartat 7.4.1 que ja es trobe en poder de la Conselleria de Medi Ambient per haver estat presentada en una altra convocatòria o en la mateixa per a un altre projecte, havent-ho d'indicar expressament en la sol·licitud.
  
La Conselleria de Medi Ambient podrà demanar del sol·licitant l'aportació d'aquells documents o dades complementaris que estime necessaris per a la resolució de l'expedient.
  
8. Esmena de les sol·licituds
  
Quan la sol·licitud no reunisca els requisits o no s'adjunte la documentació que d'acord amb aquesta ordre resulte exigible, es requerirà l'entitat sol·licitant perquè en el termini de 10 dies esmene la falta o adjunte els documents preceptius. Transcorregut aquest termini sense haver fet l'esmena, es considerarà que l'interessat ha desistit de la petició.
  
9. Valoració i tràmit
  
9.1. La valoració dels expedients serà realitzada per una comissió d'avaluació, presidida per la directora general d'Educació i Qualitat Ambiental i composta per la secretària general administrativa, o persona que designe, el cap del Servei d'Impuls Tecnològic Mediambiental, i almenys un tècnic del Servei d'Impuls Tecnològic Mediambiental, tots ells de la Conselleria de Medi Ambient.
  
9.2. Per a la valoració de les sol·licituds es tindran en compte els següents criteris d'acord amb el següent ordre de prioritat:
  
1. Redacció de plans de minimització de residus perillosos, plans empresarials de prevenció en l'àmbit de la Llei d'Envasos i realització d'inversions per a la prevenció de residus perillosos.
  
2. Percentatge efectiu de reducció o valorització de residus respecte a la situació inicial, sempre que resulte coherent a partir de la documentació tècnica aportada.
  
3. Qualitat dels projectes d'actuacions, valorant-ne el nivell de detall i grau de concreció, a partir de la documentació tècnica aportada.
  
9.3. D'acord amb els mencionats criteris, la comissió proposarà quins sol·licitants resulten beneficiaris de la subvenció i l'import a concedir a cada un d'ells per aplicació dels percentatges màxims recollits en la base 4 o, en cas d'excedir els límits que finalment aprove la Comissió Europea, els màxims autoritzats per aquesta. En el cas que els límits que aprove la Comissió Europea siguen superiors als establits en la base 4, podran incrementar-se aquests en funció de l'import total de les subvencions reconegudes fins al límit de la consignació pressupostària disponible.
  
9.4. En el supòsit que el total de les subvencions supere el crèdit pressupostari disponible en l'exercici, la comissió d'avaluació proposarà el coeficient o coeficients aplicables per a la reducció proporcional d'aquelles fins a respectar l'esmentat límit, podent establir trams per a l'aplicació d'aquests percentatges.
  
9.5. Una vegada formalitzats els actes d'instrucció corresponents, la comissió elevarà al conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda concedida a cada beneficiari, amb indicació dels percentatges aplicables per a la determinació i, si és el cas, els trams i el coeficient o coeficients de reducció proporcional aplicats per a respectar el límit de la consignació pressupostària de l'exercici.
  
9.6. Mitjançant una resolució del conseller es publicarà en el Diari Oficial de la Generalitat Valenciana la relació de beneficiaris, la quantia subvencionable, l'import de l'ajuda concedida a cada un d'ells, amb la indicació dels percentatges aplicats per a determinar-la, així com el termini o data límit per a la presentació de les sol·licituds de cobrament i documentació justificativa de les subvencions concedides.
  
9.7. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà de tres mesos comptats des de la data de l'acabament del termini de presentació de sol·licituds. Transcorregut aquest termini sense que s'haja dictat la resolució, es considerarà desestimada la sol·licitud de concessió de l'ajuda en els termini establits en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
10. Obligacions dels beneficiaris
  
Els beneficiaris de les subvencions hauran de:
  
a) Trobar-se en situació que legitima la concessió.
  
b) Complir amb els requisits i condicions que comporta la concessió de l'ajuda.
  
c) Facilitar les comprovacions encaminades a garantir la correcta realització de l'actuació subvencionada.
  
d) Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
e) Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
f) Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
11. Cobrament de la subvenció
  
Per al cobrament de la subvenció, el beneficiari haurà de presentar, en el termini que establisca la resolució de concessió, la corresponent sol·licitud de pagament dirigida a la directora general d'Educació i Qualitat Ambiental segons el model d'instància que s'adjunta a la present ordre, acompanyada de la següent documentació:
  
a) Síntesi o informe final de les actuacions realitzades i resultats obtinguts.
  
b) Documentació acreditativa de l'execució del projecte subvencionat:
  
- en el cas de plans de minimització i plans empresarials de prevenció, es presentarà un original complet dels plans realitzats, sense que puguen al·legar-se raons de confidencialitat.
  
- en el cas d'inversions, s'haurà de presentar un certificat d'una entitat o organisme acreditat per l'administració en què es faça constar la posada en marxa de la inversió subvencionada.
  
c) Autoritzacions, permisos i llicències pertinents que justifiquen el compliment de la normativa vigent en matèria de residus.
  
d) Justificació de les despeses efectuades. Totes les despeses s'hauran de justificar mitjançant l'aportació d'originals o còpies compulsades.
  
La justificació del cost subvencionable del projecte, indicat en la corresponent comunicació, es farà pels següents mitjans:
  
- Si es paga al comptat, es presentarà una factura definitiva i un rebut del pagament d'aquesta. En cas d'emetre's ambdós en el mateix document, haurà d'aparèixer en la factura el rebut amb la firma llegible o amb indicació de la persona que firma i el segell del proveïdor.
  
- Si es paga mitjançant contracte de lísing (en el qual cas haurà de ser amb opció de compra), el beneficiari haurà de presentar el contracte de lísing o una còpia certificada per l'entitat financera, i una còpia legitimada de les factures que es troben en poder d'aquella, corresponents als béns adquirits, perquè puga verificar-se que el finançament correspon precisament als esmentats béns.
  
- Si es paga mitjançant efectes ajornats (lletres o pagarés), s'aportarà una factura definitiva i efectes vençuts i pagats, podent acceptar-se els ajornaments encara no vençuts quan s'aporte la factura junt amb l'escrit del proveïdor en què indique que disposa d'efectes (i l'import d'aquests) per a fer efectiu el pagament d'aquesta factura. En el moment en què es faça efectiu el pagament, caldrà aportar un extracte de compte bancari, un justificant de transferència, o qualsevol document que l'acredite, en els que conste clarament el destinatari del pagament, que haurà de ser la persona o empresa que va emetre la factura.
  
- En cas de pagaments en moneda estrangera, es presentarà un document bancari en què s'acredite el contravalor en pessetes en la data de l'operació.
  
- Qualsevol altre cas haurà de ser analitzat singularment.
  
En qualsevol cas, únicament es pagarà la totalitat de la subvenció si el cost subvencionable del projecte ha sigut justificat íntegrament; si no és així, només es pagarà la part de la subvenció proporcional als justificants de despesa o inversió aportats.
  
e) Declaració, si és el cas, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte (model 27939).
  
f) Acreditació que es troba al corrent o exempt de les seues obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda, sobre forma d'acreditar pels beneficiaris de subvencions l'exigència establida en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2.775, de 21 de juny de 1996): certificats de l'Agència Estatal de l'administració Tributària i de la Conselleria d'Economia i Hisenda de la Generalitat Valenciana, pel que fa a les obligacions tributàries, i certificat de la Tresoreria General de la Seguretat Social, pel que fa a les obligacions amb la Seguretat Social.